Johanne Schmidt-Nielsen (EL), 2009-12-04:
»Vi betaler for, at man opgiver sin livsvarige opholdstilladelse i det danske samfund.«
Det var et citat af hr. Kristian Thulesen Dahl, for så klart forklarede han indholdet af det forslag, vi i dag behandler, da han udtalte sig til Ritzau søndag den 8. november i år.
Og hr. Kristian Thulesen Dahl fortsætter: »Det koster ganske meget at have utilpassede udlændinge i det danske samfund.« I samme ritzautelegram udtaler fru Pia Kjærsgaard: »Samtidig sparer man det danske samfund for umådelig mange udgifter og umådelig mange problemer.« Overskriften på det her telegram er: »Udlændinge får 100.000 kr. for at tage hjem.«
Og jeg synes sådan set, at den overskrift meget præcist rammer indholdet af forslaget.
Regeringen og deres venner i Dansk Folkeparti har i årevis gjort alt, hvad de kunne, for at undgå, at folk kom hertil, og nu er man så begyndt på næste trin, nemlig at finde ud af, hvordan man så kan få folk til at skrubbe af.
Og til det formål benytter man sig altså bl.a. af det, man kunne kalde en skrub af-check, som er på de her 100.000 kr.
Det er jo værd at bemærke, at de 100.000 kr. først udbetales, når fortrydelsesfristen er udløbet.
Altså, en udlænding modtager fortsat kun 16.954 kr. ved sin tilbagevenden.
De 100.000 kr. er ikke en hjælp til at etablere sig, for de udbetales netop ikke i den periode, hvor man etablerer sig.
De er derimod en bonus for ikke at fortryde; det er en bonus for at blive væk.
Lovforslaget indeholder også det, der bliver kaldt en styrkelse af den kommunale indsats, og det betyder jo altså, at der afsættes 20 mio. kr. til, at kommunerne kan lave aktiviteter, der understøtter repatriering.
Jeg ved ikke rigtig, hvad en sådan lokal offensiv indsats er – om man regner med, at borgmestrene skal købe plakatplads i busserne og S-togene eller sådan noget, hvor der på store bannere og skilte står: Smut hjem, du får 100.000 kr. for det.
Men der bliver altså afsat 20 mio. kr. til det, man kalder en offensiv lokal indsats i forhold til at informere om det her såkaldte tilbud.
Regeringen ved jo godt, at kommunerne er i en meget presset økonomisk situation, og desværre er vi i Enhedslisten ikke kommet igennem med vores forslag om, at kommunerne skal have 100 pct.s statsrefusion på overførselsindkomster, ligesom kommunerne i dag får det for folkepensionen.
Derfor er det dyrt for en kommune at have borgere på overførselsindkomster, og samtidig er kommunerne blevet presset og presset økonomisk, siden regeringen og DF kom til i 2001.
Den pressede økonomi slår man så på i bemærkningerne ved at skrive: »Kommunerne opnår herudover en væsentlig økonomisk gevinst ved repatriering i det omfang, den pågældende, der repatrierer, alternativt ville have modtaget offentlige indkomstoverførsler.« Signalet fra regeringen er altså, at hvis de får dem overtalt til det her, slipper de for overførselsindkomster.
Man opfordrer altså til at følge et økonomisk incitament til at få folk ud af landet frem for at løse eventuelle sociale problemer.
Det her er ikke et forslag, der handler om at hjælpe mennesker, der af den ene eller den anden årsag frivilligt ønsker at vende hjem til deres hjemland.
Det her er et forslag, der handler om at få udlændinge til at opgive deres opholdstilladelse.
Frem for at vi bruger penge på at styrke den sociale indsats i kommunerne, frem for at man kunne bruge penge på at genopbygge de lande, som mange af de her personer i sin tid er flygtet fra, vælger man altså at bruge penge på en såkaldt smut-check eller på en bonus på 100.000 kr., fordi du nu har været væk så længe, at fortrydelsesfristen er udløbet.
Det vil man bruge penge på, og man vil bruge penge på, at kommunerne skal ud og informere aktivt om, at der altså er den her såkaldte mulighed.
I Enhedslisten stemmer vi nej til L 81, medmindre noget meget vildt, nyt og overraskende skulle vise sig i udvalgsbehandlingen.
Vi stemmer nej til Venstres, De Konservatives og Dansk Folkepartis ønske om at betale udlændinge for at forlade Danmark.
Der er meget, meget stor forskel på hr. Martin Henriksens og Dansk Folkepartis menneskesyn og det menneskesyn, som vi har i Enhedslisten, og som jeg har.
Jeg mener ikke, at man løser eventuelle sociale problemer ved at bestikke folk med en check på 100.000 kr.
Jeg synes, at det er pinligt.
Jeg synes, at det er en katastrofe, at man tror, at det er den måde, man kan løse problemerne i det danske samfund på.
Det er klart.